section_heading: Crkva, crkvice, stećci i tumuli
paragraph_text: Začulansko groblje nalazi se južno od sela. Ono je ujedno i srednjovjekovna nekropola. U njemu je bosanskohercegovački povjesničar umjetnosti Šefik Bešlagić evidentirao čak 74 stećka, među kojima je 14 ukrašenih sa scenama turnira, konjanicima, antropomorfnim krstovima itd. Osim stećaka (u narodu češće nazivane «grčke grobnice ili grčko groblje») u nekropoli se nalaze i dvije kamene grobne gomile, odnosno tumuli. Ljubo Sparavalo navodi da su jedna od druge udaljene oko 25 metara. Promjer osnove je oko 15 m, a visina oko 2,5 m. Gledajući njihova središta, gomile se nalaze na dijagonali jugoistok-sjeverozapad. I na jednoj i drugoj gomili leže po dva stećka. Na zapadnoj strani jugoistočne gomile vide se ruševine jedne male crkvice. Njene unutarnje dimenzije nisu veće od 3,50 X 1,80 metara, a zidovi su debeli do 1 metar. Zidana je bez žbuke, širokim suhozidom. Jedan metar zapadno od ove crkvice počinju nizovi stećaka. Između stećaka se ulazilo u crkvicu (1979:84).